Jurga Ivanauskaitė

Jurga Ivanauskaitė (1961 m. lapkričio 14 d. Vilniuje – 2007 m. vasario 17 d. Vilniuje) – Lietuvos prozininkė, eseistė, poetė, dramaturgė, dailininkė, keliautoja, Lietuvos nacionalinės kultūros ir meno premijos laureatė (2005). Viena žymiausių XX a. pab. – XXI a. pr. Lietuvos rašytojų.

Biografija

Vaikystė ir ankstyvoji kūryba 

Jurga Ivanauskaitė gimė Vilniuje, 1961 m. 1968–1972 m. mokėsi Vilniaus 22-ojoje vidurinėje mokykloje.
1978 m. paskelbė pirmuosius eilėraščius žurnale „Moksleivis“. 1979 m. baigė M. K. Čiurlionio vidurinę meno mokyklą. 1982–1983 m. periodikoje paskelbė pirmąsias noveles. 1985 m. baigė grafikos studijas Vilniaus dailės akademijoje (tuometis Lietuvos valstybinis dailės institutas). Tais pačiais metais pasirodė pirmasis novelių rinkinys „Pakalnučių metai“. 1987 m. debiutavo kaip dramaturgė – Vilniaus akademiniame dramos teatre pastatyta pjesė „Nežaiskite su mėnuliu“ (rež. Gytis Padegimas). 1987–1988 m. su Roko maršais keliavo po Lietuvą. 1988 m. priimta į Lietuvos rašytojų sąjungą, tais pačiais metais išleistas pirmasis romanas „Mėnulio vaikai“. 1988–1989 m. rašytoja keliavo po Bulgariją, JAV. 1991 m. pasirodė pirmoji Jurgos Ivanauskaitės rašyta bei iliustruota knyga vaikams „Stebuklinga spanguolė“. Tų pačių metų rudenį pirmą kartą susitiko su Dalai Lama XIV – pirmojo jo vizito Lietuvoje metu.

„Ragana ir lietus“ bei Tibeto epopėja 

1993 m. išleistas romanas „Ragana ir lietus“, laikomas skandalingiausiu rašytojos kūriniu. Knyga Lietuvoje sukėlė tokią audrą, kad kurį laiką buvo draudžiama ją pardavinėti, motyvuojant tuo, kad „Ragana ir lietus“ neatitinka tautos etinių normų. Nepaisant to, šis romanas – daugiausia kartų į užsienio kalbas verstas Jurgos Ivanauskaitės kūrinys. Tais pačiais metais, bėgdama nuo skandalo, menininkė pirmą kartą išvyko į Indiją, kur Dharamsaloje studijavo Tibeto budizmą. Tai pradėjo naują jos kūrybos etapą. 1996 m. vėl lankėsi Dharamsaloje, pabuvojo Nepale. Tais pačiais metais išleista pirmoji Rytų trilogijos knyga „Ištremtas Tibetas“ (su Dalai Lamos pratarme). 1997 m. išleista knyga „Kelionė į Šambalą" – antroji Rytų trilogijos dalis. Eseistinius, publicistinius, o kartais ir mistinius kelionių įspūdžius Jurga Ivanauskaitė stengdavosi papildyti piešinių ir fotografijų parodomis. 1998 m. buvo surengta piešinių paroda „108 Mandalos“, 1999 m. nuotraukų paroda „Tibetas – kita realybė“. 1999 m. išleista ir trečioji trilogijos dalis – „Prarasta Pažadėtoji žemė“. 1998–2000 m. – Kultūros ministerijos stipendininkė.

Vėlyvoji kūryba 

2000 m. pasirodė romanas „Sapnų nublokšti“. 2000–2002 m. keliavo į Egiptą, Italiją, Peru. Apmąstymai, gimę šių kelionių metu, įprasminti 2003 m. išleistoje esė knygoje „Kelionių alchemija“. Tais pačiais metais pasirodė romanas „Placebas“. 2004 m. buvo itin sėkmingi – išleista pirmoji poezijos rinktinė „Šokis dykumoje“, pasaka vaikams „Kaip Marsis Žemėje laimės ieškojo“ bei trilogija „Tibeto mandala“. 2004–2006 m. – Kultūros ministerijos stipendininkė. 2005 m. išleista interviu rinktinė „Švelnūs tardymai“ bei paskutinis romanas „Miegančių drugelių tvirtovė“. Tų pačių metų pabaigoje Jurgai Ivanauskaitei buvo diagnozuota vėlyvosios stadijos sarkoma. 2006 m. gydėsi Lietuvoje ir Švedijoje. 2007 m. pasirodė antroji eilėraščių knyga „Odė džiaugsmui“.

2005 m. Jurga Ivanauskaitė tapo Lietuvos nacionalinės kultūros ir meno premijos laureate. Premija skirta „už atvirumą pasauliui bei jo kultūrinei įvairovei (knyga „Tibeto mandala“, 2004) ir kintančių vertybių pojūtį romanuose“.

Bendradarbiavo „Sąjūdžio žiniose“, „Sietyne“, „Ievoje“, „Atgimime“ ir „Šiaurės Atėnuose“. Jurgos Ivanauskaitės knygų yra išversta į anglų, latvių, lenkų, rusų, vokiečių, estų, kroatų, švedų, čekų, italų, slovėnų kalbas.

Mirė 2007 m. vasario 17 dieną. Palaidota Vilniaus Antakalnio kapinėse, Menininkų kalnelyje.

Knygos 
 Pakalnučių metai (novelių rinkinys). – Vilnius: Vaga, 1985; Tyto alba, 2003
 Mėnulio vaikai (romanas). – Vilnius: Vaga, 1988; Tyto alba 2004, 2010
 Kaip užsiauginti baimę (novelių ir apsakymų rinkinys). – Vilnius: Vaga, 1989; Tyto alba, 2009
 Stebuklinga spanguolė (pasaka vaikams su autorės iliustracijomis). – Vilnius: Vyturys, 1991; Tyto alba, 2014
 Pragaro sodai (romanas). – Kaunas: Nemunas, 1992; Tyto alba, 2010
 Ragana ir lietus (romanas). – Vilnius: Vaga, 1993; Tyto alba 2002, 2006
 Agnijos magija (romanas). – Vilnius: Vaga, 1995; Tyto alba 2006
 Ištremtas Tibetas (publicistika). – Vilnius: Tyto alba, 1996
 Kelionė į Šambalą (romanas). – Vilnius: Tyto alba, 1997
 Prarasta pažadėtoji žemė (romanas). – Vilnius: Tyto alba, 1999
 Sapnų nublokšti (romanas). – Vilnius: Tyto alba, 2000
 Placebas (romanas). – Vilnius: Tyto alba, 2003
 Kelionių alchemija (esė). – Vilnius: Tyto alba, 2003
 Tibeto mandala (trilogija). – Vilnius: Tyto alba, 2004, 2006, 2010
 Šokis dykumoje (eilėraščiai). – Vilnius: Tyto alba, 2004
 Kaip Marsis Žemėje laimės ieškojo (pasaka). – Vilnius: Tyto alba, 2004
 Švelnūs tardymai (interviu). – Vilnius: Tyto alba, 2005
 Miegančių drugelių tvirtovė (romanas). – Vilnius: Tyto alba, 2005
 Odė džiaugsmui (eilėraščiai). – Vilnius: Tyto alba, 2007

Išleistos po mirties 
 Viršvalandžiai (esė). – Vilnius: Tyto alba, 2007
 Diena, kurios nebuvo (novelė). Vilnius: Lietuvos nacionalinė Martyno Mažvydo biblioteka, 2008
 Nežaiskite su mėnuliu (pjesės). – Vilnius: Tyto alba, 2008
 Angelo rūbas (maldos). – Vilnius: Tyto alba, 2011
 Eilėraščiai rusų kalba (dviejų knygų komplektas): Šokis dykumoje (1), Odė džiaugsmui (2).  – Vilnius: phocaBooks, 2015

Vertimai 

 Ragana un lietus (romanas) / vert. Talrids Rullis. – Riga: Press nams, 1994. („Ragana ir lietus“ latvių k.)
 Nõid ja vihm (romanas) / vert. Mihkel Loodus. – Tallinn: Olion, 1997. („Ragana ir lietus“ estų k.)
 Ceļojums uz Šambalu (romanas) / vert. Talrids Rullis. – Riga: Jumava, 1998. („Kelionė į Šambalą“ latvių k.)
 Agnijas magija (romanas) / vert. Talrids Rullis. – Riga: Avots, 1999. („Agnijos magija“ latvių k.)
 Zaudētā apsolītā zeme (romanas) / vert. Talrids Rullis. – Riga: Jumava, 2000. („Prarasta pažadėtoji žemė“ latvių k.)
 Trimdā aizdzītā Tibeta (romanas) / vert. Talrids Rullis. – Riga: Jumava, 2001. („Ištremtas Tibetas“ latvių k.)
 Die Regenhexe (romanas) / vert. Markus Roduner. – München: Deutscher Taschenbuch Verlag, 2002. („Ragana ir lietus“ vokiečių k.)
 Vještica i kiša (romanas) / vert. Loreta Vasilj. – Zagreb: Profil international, 2003. („Ragana ir lietus“ kroatų k.)
 Die Regenhexe (romanas) / vert. Markus Roduner. – München: Deutscher Taschenbuch Verlag, 2004. („Ragana ir lietus“ vokiečių k.)
 Placebas (romanas) / vert. Markus Roduner. – München: Deutscher Taschenbuch Verlag, 2005. („Placebas“ vokiečių k.)
 Häxan och regnet (romanas) / vert. Jonas Öhman. – Stockholm: Tranan, 2005. („Ragana ir lietus“ švedų k.)
 Sapņiem līdzi (romanas) / vert. Talrids Rullis, red. Dace Sparāne. – Rīga: Dienas Grāmata, 2006. („Sapnų nublokšti“ latvių k.)
 Čarodějnice a déšt (romanas) / vert. Gabriela Šroubková. Praha: Mezera, 2006. („Ragana ir lietus“ čekų k.)
 108 Moons. The Selected Poems of Jurga Ivanauskaitė/ vert. Paul Perry ir Rūta Suchodolskytė. Dublin: The Workshop Press, 2010 (knygų „Odė džiaugsmui“ ir „Šokis dykumoje“ eilėraščiai anglų k.)
 La strega e la pioggia (romanas)/ vert. Pietro U.Dini. Novi Ligure: Edizioni Joker, 2013 („Ragana ir lietus“ italų k.)
 Čarovnica i dež (romanas)/ vert. Klemen Pisk. Maribor: Pivec, 2014 („Ragana ir lietus“ slovėnų k.)
 Собрание стихотворений (в двух томах): Танец в пустыне (1), Ода к радости (2)/ vert. Taisija Oral, Georgy Eremin. Vilnius: phocaBooks, 2015. („Šokis dykumoje“ ir „Odė džiaugsmui“ rusų k.)

Apdovanojimai 
 Lietuvos aklųjų draugijos A. Jonyno premija, 1986 m.
 Lietuvos nacionalinė meno ir kultūros premija, 2005 m.
 Romanas „Miegančių drugelių tvirtovė“ – geriausia 2005 m. knyga (konkurso rengėjai – Lietuvos nacionalinis radijas ir televizija bei Lietuvos leidėjų asociacija).
 Žurnalo „Moteris“ Metų moteris, 2007 m.

Atminimo įamžinimas

Ekranizacijos 

 2007 m. pasirodė Jurgos Ivanauskaitės romanų „Ragana ir lietus“, „Placebas“ bei „Sapnų nublokšti“ motyvais sukurtas filmas „Nuodėmės užkalbėjimas“ (rež. Algimantas Puipa)
 2009 m. sukurtas 70 min. trukmės filmas „Šokis dykumoje“, pristatantis Jurgos Ivanauskaitės gyvenimą, kūrybą bei visuomeninę veiklą. Rašytojos asmenybę filme įkūnija aktorė Birutė Mar.
 2011 m. sukurtas 2 val. trukmės kino filmas „Miegančių drugelių tvirtovė“ (rež. Algimantas Puipa) pagal to paties pavadinimo rašytojos romaną.

Knygos, katalogai 
 2007 m. išleista Jurgos Ivanauskaitės atminimui skirta knyga „Rytai–Vakarai: komparatyvistinės studijos VI“ (sud. Antanas Andrijauskas). Ketvirtadalį knygos sudaro skyrius „Jurga Ivanauskaitė kaip sociokultūrinis fenomenas“.
 2008 m. išleista knyga „Jurga. Atsiminimai, pokalbiai, laiškai“ (sud. Dovilė Zelčiūtė), kurioje Jurgos Ivanauskaitės gyvenimą apmąsto artimieji, kolegos, bendražygiai, orientalistai, įvairių sričių menininkai.
 2011 m. išleistas retrospektyvinės parodos katalogas „Sankryžos“. Sudarytoja – Ingrida Korsakaitė.
 2014 m. išleista Jūratės Baranovos studija „Jurgos Ivanauskaitės fenomenas: tarp siurrealizmo ir egzistencializmo“, kurioje analizuojama menininkės žodinė ir vaizdinė kūryba bei įspaudas, paliktas lietuvių kultūroje.

Kita 
 2007 m. lapkritį įsteigta viešoji įstaiga Jurgos Ivanauskaitės kūrybos paveldo centras.
 2008 m. Aguonų gatvėje Vilniuje atidarytas Jurgos Ivanauskaitės skverelis, jame 2009 m. pastatytas katino paminklas (skulpt. Ksenija Jaroševaitė), įkūnijantis Jurgos mėgstamiausią gyvūną ir daugelį jos kūrinių personažą.
 2008 m. įsteigta Jurgos Ivanauskaitės vardo premija, teikiama už geriausią lietuvių literatūros kūrinį, atitinkantį formuluotę „Už laisvą, atvirą ir drąsią kūrybinę raišką“.

Šaltiniai

Nuorodos 

 Knyga apie Jurgą Ivanauskaitę
 J. Ivanauskaitė apie Tibetą. Laida „Savęs link“
 Jurgos Ivanauskaitės atminimui skirta svetainė
 Jurgos Ivanauskaitės eilėraščių rinktinė – angliškai

Lietuvos nacionalinės kultūros ir meno premijos laureatai
Lietuvos novelistai
Lietuvos dailininkai
Lietuvos eseistai
Lietuvos keliautojai
Nacionalinės M.K. Čiurlionio menų mokyklos auklėtiniai